VEGA og s!b!p! præsenterer
**Supergruppen Whitney skaber harmoni med charmerende melodier**

*Den 17. november skaber Whitney varme i Store VEGA med deres unikke, solbeskinnede blanding af folk, country og soul.*

Den amerikanske supergruppe Whitney blev dannet tilbage i 2015 af musikere fra det hedengangne indieband Smith Westerns og Unknown Mortal Orchestra. De udgav i 2016 deres debutalbum *Light Upon The Lake.* Med varmt rockende folk-perler om knuste hjerter og flugt fra det trivielle hverdagslige charmerede de anmeldere verden over.

Live udmærker Whitney sig ved en række særpræg; den bløde og fintfølende vokal leveres af bandets trommeslager Julian Ehrlich, der bakkes op af hele syv mand på scenen, hvor især guitarist Max Kakaceks legende guitarspil på fornemmeste vis vikler sig ind og ud af de fine poppede og soulfulde melodier.

Bandet tog i 2016 på en lang verdensturné med deres anmelderroste album, der både bragte dem forbi et stuvende fuldt Pavillion-telt på Roskilde Festival og senere et udsolgt Store VEGA. Her leverede bandet et intenst og nærværende show, der fik Soundvenues anmelder til at skrive:

”Det siger altså noget om formatet hos Whitney, at de kan væve sig naturligt ind og ud af det, man forventer fra debuten. Og så er det selvfølgelig også bare vildt rart at høre på et band, der formår at bryde ud af deres egen lyd engang imellem.”

Whitney er i fuld gang med et nyt album, og i et tweet tilbage fra oktober sidste år løftede bandet sløret for, hvad vi kan forvente af deres næste udspil*: ”This album is starting to sound fucking insane. this is a hype tweet.”*

**Fakta om koncerten:**
Whitney (US)
Torsdag d. 17. november kl. 20.00
Store VEGA, Enghavevej 40, 1674 København V
Billetpris: 230 kr. + gebyr
Billetsalget starter fredag den 8. marts kl. 10.00 via vega.dk, s!b!p! og Ticketmaster